Peter Moyo kry nié sy werk by Old Mutual terug – hof | Netwerk24
Deur Elvira Wood 14 Januarie 2020 10:43
Peter Moyo, voormalige uitvoerende hoof van Old Mutual, is nou finaal sy werk kwyt.
Peter Moyo, voormalige uitvoerende hoof van Old Mutual.Foto: Argief
eNCA se Heidi Giokos het kort nadat verrigtinge Dinsdag in die hooggeregshof in Johannesburg begin het, getwiet die volbank regters het ten gunste van die versekeraar uitspraak gelewer.
Moyo moet volgens die uitspraak Old Mutual se regskoste betaal.
Moyo het buite die hof gesê hy is “teleurgesteld” in die beslissing en oorweeg dit om die appèlhof te nader, volgens ’n twiet deur Giokos.
Eric Mabuza, Moyo se prokureur, sê ook hulle gaan voort om Old Mutual weens minagting van die hof te dagvaar.
Moyos response to the judgment. It’s most likely they will be appealing this at the Supreme Court of Appeal. Moyo says it’s still a long road, that he is willing to walk. #MoyovsOldMutual pic.twitter.com/FVm1RVMT6S
— Heidi Giokos (@HeidiGiokos) January 14, 2020
Old Mutual het appèl aangeteken teen regter Brian Mashile se vroeëre uitspraak dat Moyo heraangestel moet word.
Dit kom nadat Old Mutual Moyo aanvanklik in Mei verlede jaar geskors en daarna in Junie afgedank het.
Die oorlog in Old Mutual se raadsaal het gekom nadat die maatskappy Moyo afgedank het weens ’n “wesentlike ineenstorting van vertroue” tussen Moyo en die direksie rakende Moyo se belangebotsing met NMT Capital.
Moyo, ’n stigter en direkteur van NMT, het aanvanklik die belangebotsing goed bestuur totdat hy dividendbetalings van R115 miljoen goedgekeur het by NMT voordat skuld aan Old Mutual, wat voorkeurdividende gehou het, terugbetaal is.
Hieronder is die tydlyn van die drama tot voor Dinsdag se uitspraak.